*****

ΑΠΟΦΑΣΗ ΤΗΣ ΕΠΙΤΡΟΠΗΣ

της 22ας Φεβρουαρίου 1985

για την περάτωση της διαδικασίας αντιντάμπινγκ όσον αφορά τις εισαγωγές ορισμένων ένσφαιρων τριβέων (ρουλεμάν) καταγωγής Ταϋλάνδης

(85/158/ΕΟΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 2176/84 του Συμβουλίου της 23ης Ιουλίου 1984 για την άμυνα κατά των εισαγωγών που αποτελούν αντικείμενο ντάμπινγκ ή επιδοτήσεων εκ μέρους χωρών μη μελών της Ευρωπαϊκής Οικονομικής Κοινότητας (1), και ιδίως το άρθρο 9,

Μετά από διαβουλεύσεις στα πλαίσια της Συμβουλευτικής Επιτροπής, όπως προβλέπει ο παραπάνω κανονισμός,

Εκτιμώντας ότι:

Α. Διαδικασία

(1) Τον Απρίλιο του 1984 η Επιτροπή έλαβε καταγγελία που υπέβαλε η Ομοσπονδία των Ενώσεων Ευρωπαίων Παραγωγών Τριβέων ( FEBMA) εξ ονόματος των βρετανών, των γάλλων, των γερμανών και των ιταλών παραγωγών ακτινωτών ένσφαιρων τριβέων (ρουλεμάν) με μια σειρά σφαιρών σε βαθειά αύλακα με μέγιστη εξωτερική διάμετρο που δεν υπερβαίνει τα 30 mm, των οποίων η συνολική παραγωγή αντιπροσωπεύει το μεγαλύτερο μέρος της κοινοτικής παραγωγής του προϊόντος αυτού. Η καταγγελία αυτή πρότεινε την επέκταση της ήδη υπάρχουσας διαδικασίας σχετικά με τις εισαγωγές του προϊόντος αυτού, καταγωγής Ιαπωνίας και Σιγκαπούρης, ώστε να περιληφθούν και οι εισαγωγές καταγωγής Ταϋλάνδης. Η καταγγελία περιείχε αποδεικτικά στοιχεία για την ύπαρξη πρακτικής ντάμπινγκ και της υλικής ζημίας που προέκυπτε από αυτή, γεγονός που θεωρήθηκε επαρκές για να δικαιολογηθεί η επέκταση της διαδικασίας. Η Επιτροπή ανακοίνωσε, με ανακοίνωση που δημοσιεύθηκε στην Επίσημη Εφημερίδα των Ευρωπαϊκών Κοινοτήτων (2), την επέκταση της διαδικασίας αντιντάμπινγκ στις εισαγωγές στην Κοινότητα ακτινωτών ένσφαιρων τριβέων (ρουλεμάν) με μια σειρά σφαιρών σε βαθειά αύλακα, με μέγιστη εξωτερική διάμετρο που δεν υπερβαίνει τα 30 mm, καταγωγής Ταϋλάνδης, που υπάγονται στην κλάση ex 84.62 του Κοινού Δασμολογίου και αντιστοιχούν στον κώδικα ΝΙΜΕΧΕ ex 84.62-01.

(2) Η Επιτροπή ενημέρωσε επίσημα τον εξαγωγέα και τους γνωστούς ως ενδιαφερόμενους εισαγωγείς, τους εκπροσώπους της χώρας εξαγωγής και τους καταγγέλλοντες και έδωσε στα άμεσα ενδιαφερόμενα μέρη τη δυνατότητα να γνωστοποιήσουν γραπτά τις απόψεις τους και να ζητήσουν ακρόαση.

(3) Ένας παραγωγός/εξαγωγέας και οι συνδεδεμένοι με αυτόν εισαγωγείς στη Γερμανία, την Ιταλία και το Ηνωμένο Βασίλειο γνωστοποίησαν γραπτά τις απόψεις τους.

(4) Οι κοινοτικοί αγοραστές του προϊόντος αυτού δεν υπέβαλαν στοιχεία.

(5) Η Επιτροπή εξέτασε και επαλήθευσε όλα τα στοιχεία που θεώρησε αναγκαία με σκοπό να κάνει μια πρώτη διαπίστωση αν υπάρχει πρακτική ντάμπινγκ και έκανε επιτόπια έρευνα στις εγκαταστάσεις της NMB (UK) Ltd, Bracknell, Ηνωμένο Βασίλειο.

(6) Η έρευνα περί ντάμπινγκ κάλυψε την περίοδο από την 1η Ιουλίου 1983 μέχρι τις 30 Ιουνίου 1984.

Β. Αποτελέσματα της έρευνας

(7) Η έρευνα έδειξε ότι, κατά την εξεταζόμενη περίοδο, δηλωνόταν, για τελωνειακούς λόγους, ότι οι εισαγωγές του προϊόντος αυτού ήταν καταγωγής Ταϋλάνδης και ότι πουλιόταν στην Κοινότητα με βάση αυτή τη δήλωση.

(8) Σύμφωνα με τον κανονισμό (ΕΟΚ) αριθ. 1836/78 της Επιτροπής (3), οι ένσφαιροι αυτοί τριβείς κατάγονται από τη χώρα στην οποία η συναρμολόγηση γίνεται πριν από τη θερμική επεξεργασία, τη λείανση και το γυάλισμα του εσωτερικού και εξωτερικού δακτυλίου.

(9) Αν και οι ένσφαιροι τριβείς που προαναφέρθηκαν φορτώθηκαν στην Ταϋλάνδη με προορισμό την Κοινότητα, κατά την έρευνα διαπιστώθηκε ότι οι επεξεργασίες που πραγματοποιήθηκαν στην Ταϋλάνδη δεν ήταν επαρκείς για την απόδοση της καταγωγής των προϊόντων στη χώρα αυτή, κατά την έννοια του κανονισμού (ΕΟΚ) αριθ. 1836/78.

(10) Κατά συνέπεια, επειδή δεν έγιναν εισαγωγές ένσφαιρων τριβέων καταγωγής Ταϋλάνδης κατά την εξεταζόμενη περίοδο, η διαδικασία πρέπει να περατωθεί,

ΑΠΟΦΑΣΙΖΕΙ:

Άρθρο μόνο

Περατώνεται η διαδικασία σχετικά με την έρευνα αντιντάμπινγκ όσον αφορά τις εισαγωγές ακτινωτών ένσφαιρων τριβέων (ρουλεμάν), με μια σειρά σφαιρών σε βαθειά αύλακα, με μέγιστη εξωτερική διάμετρο που δεν υπερβαίνει τα 30 mm, καταγωγής Ταϋλάνδης, που υπάγονται στην κλάση ex 84.62 του Κοινού Δασμολογίου και αντιστοιχούν στον κώδικα ΝΙΜΕΧΕ ex 84.62-01.

Βρυξέλλες, 22 Φεβρουαρίου 1985.

Για την Επιτροπή

Willy DE CLERCQ

Μέλος της Επιτροπής

(1) ΕΕ αριθ. L 201 της 30. 7. 1984, σ. 1.

(2) ΕΕ αριθ. C 179 της 7. 7. 1984, σ. 2.

(3) ΕΕ αριθ. L 210 της 1. 8. 1978, σ. 49.